Il-Prim Ministru Joseph Muscat sostna li l-każ tar-riżenja ta’ Manwel Mallia minn Ministru tal-Intern u s-Sigurtà Nazzjonali stabbilit f’pajjiżna kultura ġdida fejn politiku iħallas ta’ għemilu. Waqt li kien qiegħed jindirizza konferenza tal-aħbarijiet flimkien mal-Ministru l-ġdid Carmelo Abela u l-Kummissarju l-ġdid tal-Pulizija Michael Cassar huwa qal li dak li seħħ fl-aħħar ġimgħat juri l-bżonn li l-Gvern iżomm f’moħħu l-umiltà u li l-politiċi qegħdin fil-politika biex ikunu ta’ servizz. Sostna li waqt li n-nies jinsabu pożittivi li l-ekonomija sejra tajjeb, fl-istess waqt qal li l-poplu jitħasseb meta jinqalgħu kwistjonijiet bħal dawk li assistejna għalihom fl-aħħar ġimgħat. Qal li l-fatt li membru fil-Korp tal-Pulizija uża forza sproporzjonata fil-qadi ta’ dmirijietu hija fost l-aktar affarijiet li jinkwetaw lill-poplu u lilu bħala Prim Ministru. Il-konferenza stampa saret siegħa wara li Carmelo Abela ngħata l-ġurament tal-ħatra bħala Ministru mill-President ta’ Malta Marie-Louise Coleiro Preca. Dan wara li l-Prim Ministru neħħa lil Manwel Mallia minn ministeru wara li lbieraħ filgħaxija talab għar-riżenja tiegħu. Fi kliemu l-għażla kienet li jew Dr Mallia jaċċetta li jirreżenja minn jeddu jew li jkun hu li jneħħih mill-kariga, hekk kif fil-fatt seħħ kmieni waranofsinhar. Dan meta bil-poteri tiegħu ta’ Prim Ministru neħħa lil Dr Mallia minn ministru wara li dan ħass li ma kellux għax jirriżenja. Il-Prim Ministru qal li waħda mill-prijoritajiet li se jkollu l-Ministru Abela flimkien mal-Kummissarju Cassar hija li jibnu mill-ġdid il-kredibilità tal-Korp tal-Pulizija. Qal li dan mhux igawdi l-fiduċja tal-poplu b’riżultat ta’ nuqqas ta’ investiment li sar fih matul is-snin. Il-Prim Ministru rrikonoxxa li waqt li hemm ħidma tajba fil-Forzi Armati ta’ Malta u fis-Servizzi tas-Sigurtà hemm problemi fil-Korp tal-Pulizija. Semma l-bżonn li tiġi missielta l-kultura ta’ ħabi u dan joħroġ ukoll mill-inkejsta fejn stabbiliet li kien hemm attentat ta’ cover-up minn membri fil-Korp tal-Pulizija. Il-Prim Ministru jgħid li hemm differenza bejn Gvern u Oppożizzjoni Il-Prim Ministru sostna li dan ma kienx episodju sabiħ, iżda qed juri d-differenza bejn dan il-Gvern li qed jaġixxi u gvernijiet fil-passat li qatt ma ħadu kont ta’ għemilhom. Qal li qabel qatt ma kien jiġri xejn meta jkun hemm allegazzjonijiet fuq politiċi waqt li issa qed titħaddem sitwazzjoni fejn wara li jsiru l-investigazzjonjiet meħtieġa u jiġu stabbiliti l-fatti, jittieħdu l-aħjar deċiżjonijiet fl-interess tal-poplu. Huwa fakkar li stieden lill-Kap tal-Oppożizzjoni Simon Busuttil biex fuq l-inkjesta jappunta membru tal-ġudikatura tal-fiduċja tiegħu, madankollu qal li dan irrifjuta li jagħmel dan. Il-Prim Ministru qal li fl-aħħar hawn gvern u prim ministru li qed jieħdu d-deċiżjonijiet. “Iebsin kemm huma iebsin, qegħdin nieħdu d-deċiżjonijiet. Daħħalna l-akkontabbilità fil-qasam politiku u fejn qabel ħadd ma kien iħallas prezz politiku ta’ għemilu, għax m’għandniex kultura ta’ riżenji, issa tajna sinjal b’saħħtu li din is-sitwazzjoni nbidlet”, qal Dr Muscat waqt li sostna li l-poplu qed jara bidla fil-mod ta’ kif isiru l-affarijiet f’pajjiżna. Il-Prim Ministru tenna l-akkużi tiegħu fil-konfront tal-Kap tal-Oppożizzjni meta dan qal li ħalla barra parti kruċjali minn recordings li kellu għad-dispożizzjoni tiegħu. Sostna li din mhix politika onestà iżda fissirha bħala diżonestà fl-aqwa tagħha. Hawnhekk irrimarka li l-akkontabbiltà trid tapplika għal kulħadd inkluż għall-Oppożizzjoni. Huwa qal li l-Kap tal-Oppożizzjni Simon Busuttil irid jerfa’ wkoll ir-responsabbiltà politika tiegħu għall-attakk li għamel fuq it-tliet ġudikanti li mexxew l-inkjesta, li l-istess inkjesta rrimarkat li l-kummenti tal-kap tal-oppożizzjoni kienu malafamanti u jikkostitwixxu pressjoni politika mhix xierqa. Il-Prim Ministru żied jakkuża lill-Kap tal-Oppożizzjni li qiegħed jiddefendi nies fi ħdan il-Partit Nazzjonalista li għandhom fuq rashom akkużi serjissimi. Semma’ każ ta’ persuna qrib l-eks-ministru Tonio Fenech li nstab ħati ta’ tixħim u ħadd ma refa’ r-responsabbiltà politika u l-każ tal-eks-ministru George Pullicino f’każ fejn ingħata tender ta’ miljuni ta’ ewro lil kumpanija b’ittra minn bank li ma teżisthiex. Hawnhekk qal li l-Kap tal-Oppożizzjoni jagħmel sew li jagħti ħarsa madwaru fuq nies b’każijiet oħra. Qal li jekk “ma jsib xejn, ngħinuh aħna”. Il-Prim Ministru temm jirringrazzja lil Manwel Mallia għall-ħidma li wettaq u qal li se jibqa’ għalih persuna li jirrispetta personalment u professjonalment. Fl-istess waqt awgura lill-Ministru Carmelo Abela u lill-Kummissarju l-ġdid tal-Pulizija Michael Cassar għax-xogħol diffiċli li qal li għandhom quddiemhom biex jaraw li l-Korp jerġa’ jikseb il-fiduċja tal-poplu. Mistoqsi dwar it-tneħħija ta’ Manwel Mallia minn ministru, il-Prim Ministru qal li wara li dan analizza s-sitwazzjoni ħass li ma kellux jirriżenja. Huwa saħaq li l-għażla li ta lbieraħ lil Dr Mallia kienet jekk jirriżenjax minn jeddu jew jekk ineħħihx. Qal li talab għar-riżenzja tiegħu “per diċenza u kortesija”. Fl-istess waqt huwa sostna li ma jarmi lil ħadd, iżda qal li dan ħallas prezz politiku minkejja li ma nstabx ħati ta’ cover-up iżda nuqqasijiet li sabet l-inkjesta. Huwa sostna li r-relazzjoni tiegħu ma’ Dr Mallia huma tajbin, iżda qal li jifhem li jinsab imweġġa’. Madankollu qal li jinsab persważ li Dr Mallia se jkompli jagħti l-kontribut tiegħu bħala deputat tal-Kamra. Fir-rigward tal-mozzjoni tal-oppożizzjoni, Dr Muscat qal li se jkun qed isir kuntatt mal-Oppożizzjoni biex għada ssir diskussjoni dwar l-aħħar żviluppi f’dan il-każ u dan minkejja l-fatt li l-mozzjoni m’għadhiex tapplika.